Diari Oficial de la Generalitat Valenciana


Sumari del DOGV 9511, del 13-01-2023 (2023/216)

RESOLUCIÓ de 30 de desembre de 2022, del director general d'Esport, per la qual es convoquen subvencions a ajuntaments i entitats locals menors de la Comunitat Valenciana destinades per a obres de primer establiment, o d'ampliació, millora, modernització, adaptació, adequació o reforç d'instal·lacions esportives ja existents, per als exercicis 2023 i 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9511

Data del DOGV
:   13-01-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/216


Data del document
:   30-12-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 30 de desembre de 2022, del director general d'Esport, per la qual es convoquen subvencions a ajuntaments i entitats locals menors de la Comunitat Valenciana destinades per a obres de primer establiment, o d'ampliació, millora, modernització, adaptació, adequació o reforç d'instal·lacions esportives ja existents, per als exercicis 2023 i 2024.  
 [2023/216]  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, enumera entre els seus principis rectors la consideració de l'esport i de l'activitat física com a activitats socials que milloren la salut i augmenten la qualitat de vida i el benestar i com una manifestació cultural, especialment els esports valencians com un patrimoni propi.  
En coherència amb els principis anteriors, la Llei 2/2011 estableix en l'article 3 com a línia general d'actuació de la Generalitat la de completar la xarxa bàsica d'instal·lacions esportives, promovent la construcció d'instal·lacions públiques i privades. A més de la construcció de noves instal·lacions esportives, es considera fonamental el correcte manteniment, renovació i millora de les instal·lacions existents. Així mateix, l'article 46 estableix que la Generalitat tutelarà i donarà suport a l'esport de la pilota valenciana, declarada bé d'interés cultural immaterial per Decret 142/2014, de 5 de setembre, del Consell.  
El Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, assigna en l'article 7 a la Conselleria d'Educació, Cultura i Esport les competències en matèria d'educació, formació professional reglada, cultura i promoció cultural, política lingüística i esport, i el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, en el títol VI, estableix l'estructura dels òrgans superiors i directius de la Conselleria d'Educació, Cultura i Esport, i assigna en l'article 92 a la Direcció General de l'Esport les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de foment i promoció de l'activitat esportiva, dinamització de la pràctica esportiva ciutadana, relació i col·laboració amb les entitats i organismes esportius, cooperació amb entitats privades que fomenten l'esport, especialment, per la seua singularitat, les vinculades a la pilota valenciana, i coordinació dels esdeveniments de caràcter esportiu organitzats per la Generalitat.  
El projecte de pressupostos de la Generalitat per a 2023 contempla la línia de subvenció S8260, en l'aplicació pressupostària 78.38.35.064.76, capítol VII, en concurrència competitiva entre els ajuntaments i entitats locals de la Comunitat Valenciana.  
Publicada l'Ordre 28/2022, de 4 de maig, de la Conselleria d'Educació, Cultura i Esport, per la qual s'aproven les bases reguladores de concessió de subvencions a ajuntaments i entitats locals menors de la Comunitat Valenciana destinades per a obres de primer establiment, o d'ampliació, millora, modernització, adaptació, adequació o reforç d'instal·lacions esportives ja existents (DOGV 9335, 10.05.2022), és procedent realitzar una convocatòria plurianual de subvencions, per als exercicis 2023 i 2024.  
Les ajudes convocades per la present resolució no requereixen notificació a la Comissió Europea per no reunir els requisits de l'article 107 del Tractat de funcionament de la Unió Europea, segons disposa el Decret 128/2017, de 29 de setembre, del Consell, ja que aquestes no suposen cap avantatge econòmic, atés que les entitats a les quals van dirigides les subvencions no desenvolupen activitats econòmiques en les quals s'oferisquen al mercat béns o serveis, per la qual cosa no hi ha possibilitat de falsejament de la competència.  
Per això, i en virtut de l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el punt tercer de l'Ordre 28/2022, de 4 de maig de 2022, per la qual es delega en el director general d'Esport determinades atribucions, resolc:  
  
Primer. Objecte  
L'objecte d'aquesta convocatòria és la concessió de subvencions de caràcter plurianual als ajuntaments i entitats locals menors de la Comunitat Valenciana destinades per a obres de primer establiment, ampliació, millora, modernització, adaptació, adequació o reforç d'instal·lacions esportives ja existents, mitjançant les modalitats següents:  
  
- Modalitat A: Obres de primer establiment, ampliació, millora, modernització, adaptació, adequació o reforç d'instal·lacions esportives en ajuntaments i entitats locals menors de la Comunitat Valenciana.  
  
- Modalitat B: Obres de primer establiment, ampliació, millora, modernització, adaptació, adequació o reforç d'instal·lacions de pilota valenciana de qualsevol especialitat reconeguda per la Federació de Pilota Valenciana de la Comunitat Valenciana-FPVCV, en ajuntaments i entitats locals menors de la Comunitat Valenciana.  
  
Segon. Entitats beneficiàries i requisits  
Podran sol·licitar les ajudes contemplades en aquesta convocatòria els ajuntaments i entitats locals menors de la Comunitat Valenciana.  
No podran obtindre la condició de beneficiàries aquelles entitats en les quals concórrega alguna de les circumstàncies a què es refereix l'article 13, apartats 2 i 3, de la Llei 38/2003, de 17 de novembre, general de subvencions (d'ara en avant LGS).  
No podran ser entitats beneficiàries de subvenció els ajuntaments i entitats locals menors que hagen obtingut una subvenció en la mateixa modalitat en alguna de les dues convocatòries precedents (2020 i 2022), segons el que s'indica en l'Ordre de bases 28/2022, de 4 de maig, en la base tercera, punt 3.  
  
Tercer. Finalitat de les subvencions  
Aquestes subvencions tindran com a finalitat coadjuvar amb els ajuntament i entitats locals menors en la realització d'obres de primer establiment, ampliació, millora, modernització, adaptació, adequació o reforç d'instal·lacions esportives, en general, i de pilota valenciana, en particular, perquè cobrisquen, en la mesura que siga possible, les seues principals necessitats en aquest àmbit, facilitant la pràctica de l'esport de manera que redunde en la millora de la salut i benestar de la població a la qual es dirigeix i en la defensa i suport a la pràctica de la pilota valenciana en qualsevol de les modalitats tradicionals reconegudes per l'FPVCV.  
  
Quart. Crèdit pressupostari  
La quantia global màxima a concedir en aquesta convocatòria ascendeix a 6.545.000 euros, que es finançarà amb càrrec a l'aplicació pressupostària 53.57.31.622.21 del capítol VII, línia S8260, amb la següent distribució d'anualitats:  
- Anualitat 2023: 6.414.100 euros  
- Anualitat 2024: 130.900 euros  
Les anualitats 2023 i 2024 queden condicionades a l'existència de crèdit adequat i suficient en els corresponents pressupostos de la Generalitat per als exercicis corresponents.  
Quan per causes justificades es posen de manifest desajustaments entre les anualitats previstes en la resolució de concessió, i la realitat econòmica que la seua execució exigisca, es podran reajustar les anualitats, sempre que els romanents crediticis ho permeten. Els reajustaments seran acordats pel Consell, a proposta del titular de l'òrgan que tinga atribuïdes les competències en matèria d'hisenda.  
Aquesta convocatòria de subvencions es realitza pel procediment de tramitació anticipada d'expedient de despesa, previst en l'article 41 de la Llei 1/2015, modificat per l'article 3 del Decret llei 6/2021, d'1 d'abril, del Consell, de mesures urgents en matèria de gestió economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, per existir previsió reiterada en exercicis anteriors, associada al programa pressupostari, de crèdit adequat i suficient per a la cobertura pressupostària de la despesa de què es tracte en els pressupostos de la Generalitat.  
a) Per a actuacions modalitat A, 5.000.000 euros:  
Es finançarà un màxim de 200.000 euros per projecte i entitat. Les entitats amb una població superior a 5.000 habitants hauran d'aportar un finançament mínim del 20 % del cost del projecte, i les de població inferior a 5.000 habitants només hauran d'aportar finançament si el cost del projecte supera els 200.000 euros.  
b) Per a actuacions modalitat B, 1.545.000 euros. Es finançarà un màxim de 200.000 euros per projecte i entitat. Les entitats amb una població superior a 5.000 habitants hauran d'aportar un finançament mínim del 20 % del cost del projecte, i les de població inferior a 5.000 habitants només hauran d'aportar finançament si el cost del projecte supera els 200.000 euros.  
  
Cinqué. Sol·licituds i documentació  
1. La sol·licitud de subvenció haurà d'ajustar-se al model que figura com a annex I d'aquesta convocatòria, en la qual s'expressarà la quantitat que se sol·licita objecte de subvenció. La sol·licitud serà signada per la persona que en el moment de presentar-la tinga la representació de l'entitat local.  
2. Les entitats sol·licitants podran presentar una sol·licitud d'ajuda per a la modalitat A i una sol·licitud d'ajuda per a la modalitat B, ja que es consideren objectes diferents per part de l'Administració de la Generalitat.  
3. Les sol·licituds de subvenció s'acompanyaran de la documentació següent:  
a) Certificat de l'acord de l'ajuntament, en el qual s'aprova la inversió sol·licitada.  
b) Memòria esportiva i de mesures de promoció de l'activitat física i l'esport igualitari, referent a tota l'activitat esportiva del municipi, on es valorarà:  
- Grau d'ocupació de les instal·lacions per edats i per gènere.  
- Nombre de disciplines esportives i nivell d'aquestes.  
- Amplitud dels horaris de les instal·lacions esportives pròpies.  
- Escoles esportives.  
- Acords o convenis per a la realització d'activitats esportives amb entitats públiques i/o entitats esportives per al foment de l'activitat física i l'esport.  
- Pla de foment de l'activitat física i l'esport.  
- Pla d'igualtat de gènere i diversitat.  
c) Declaració del representant de la corporació, en la qual conste que l'ajuntament està donat d'alta en l'aplicació OnEsport i ha actualitzat les dades censals de les instal·lacions esportives d'ús públic de les quals és titular i que compleix els articles 81, 96.2, 96.3, 96.4 i 96.5 de la Llei 2/2011.  
d) Memòria descriptiva i constructiva de l'actuació proposada on quede clarament detallat, i es valorarà:  
- Justificació de l'actuació.  
- Definició i descripció de l'objecte i fi específic de l'activitat (accessibilitat, obres de primer establiment, eficiència energètica, etc.).  
  
- Programa o termini d'actuació (tenint en compte que l'obra ha d'estar acabada abans que finalitze el termini per a la seua justificació el 30.10.2024).  
- Pressupost del projecte.  
- Tècniques i materials que s'han d'emprar.  
e) Documentació gràfica:  
- Plànols d'emplaçament.  
- Fotografies de l'estat actual.  
f) Pla de manteniment preventiu de les instal·lacions associades:  
- Pla de foment exhaustiu i integrador del conjunt de les instal·lacions.  
- Mitjans materials i humans que concreten com es realitza el manteniment.  
- Detall de la forma d'actuació.  
g) Dades de la domiciliació bancària, que està disponible en tràmit automatitzat en la seu electrònica de la Generalitat en l'adreça https://sede.gva.es/va/inicio/procedimientos'id\_proc=22467, en compliment de la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d'acord amb el que es preveu en l'Ordre 2/2022, de la Conselleria d'Hisenda i Model Econòmic, que regula les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. Caldrà presentar el justificant de la seua presentació. No obstant això, no serà necessari si s'ha presentat en una altra convocatòria, però s'haurà d'indicar el número de compte bancari en el formulari de sol·licitud.  
  
h) Declaració responsable de no estar incurs en les prohibicions per a obtindre la condició de beneficiari, assenyalades en l'article 13 de la Llei 38/2003, de 17 de novembre, general de subvencions (aquesta declaració està inclosa en l'apartat F de la sol·licitud de subvenció).  
i) Declaració responsable que es troben al corrent de les seues obligacions tributàries i davant de la Seguretat Social, referida al moment de finalització del termini de presentació de sol·licituds, de conformitat amb l'article 22 i 24 del Reial decret 887/2006, pel qual s'aprova el Reglament de la Llei general de subvencions (apartat F de la sol·licitud de subvenció).  
j) Declaració responsable d'estar al corrent en les obligacions de reintegrament de subvencions en el cas que s'hagen exigit (apartat F de la sol·licitud de subvenció).  
4. A més de la documentació assenyalada en aquest apartat, el Servei d'Infraestructures Esportives, com a òrgan instructor, podrà, en qualsevol moment de la tramitació de l'expedient, recaptar qualsevol altra informació que considere necessària per al millor coneixement i comprensió de l'aplicació de la subvenció. A l'efecte del que s'estableix en la base sisena, punt 5, de l'ordre de bases, es consideraran requisits mínims la sol·licitud segons l'annex I d'aquesta convocatòria i el punt cinqué.3 apartats a), c), d), e), g), h), i) i j).  
  
Sisé. Presentació de sol·licituds  
1. La presentació de la sol·licitud es realitzarà únicament per mitjans electrònics de conformitat amb l'article 14 de la Llei 39/2015, d'1 d'octubre, del procediment administratiu comú de les administracions públiques. Per a això, s'ha d'accedir a l'apartat de serveis en línia de la seu electrònica de la Generalitat (https://sede.gva.es), i s'ha de buscar en l'àrea d'ajudes, beques i subvencions el procediment corresponent a aquesta convocatòria o bé s'hi ha d'accedir directament a través de l'adreça d'internethttp://www.gva.es/va/inicio/procedimientos'id\_proc=23901. S'ha de seleccionar l'opció de tramitar amb certificat, s'han d'emplenar les dades del formulari genèric de sol·licitud i s'han d'adjuntar els documents indicats en el punt cinqué d'aquesta convocatòria.  
2. Per a poder accedir a aquest sistema telemàtic, la persona que el sol·licite haurà de disposar d'algun dels sistemes de signatura electrònica admesos en la seu de la Generalitat.  
En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant la Generalitat per a la realització de tràmits per via telemàtica.  
  
Seté. Termini de presentació  
1. El termini de presentació de sol·licituds serà de vint dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana. L'incompliment d'aquest termini determinarà automàticament l'exclusió.  
2. Quan la sol·licitud no reunisca els requisits o falte algun document complementari dels exigits, es requerirà les entitats interessades perquè l'esmenen en el termini de deu dies, amb indicació que, si així no ho fa, es considera que desisteix de la seua petició, prèvia resolució dictada a aquest efecte.  
  
Huité. Barem aplicable  
1. La valoració de les sol·licituds l'efectuarà la comissió tècnica d'avaluació tenint en compte els apartats detallats en la base setena de l'ordre que aprova les bases de la present convocatòria: criteris objectius d'atorgament de la subvenció.  
2. Finalitzada la valoració, l'import total màxim fixat en la present convocatòria es distribuirà entre les entitats beneficiàries, atesos els criteris especificats i el que s'estableix en la base desena de l'ordre que aprova les bases de la present convocatòria.  
  
Nové. Termini per a resoldre i notificar  
El termini màxim per a resoldre i notificar la present convocatòria serà de sis mesos a comptar de la publicació en el Diari Oficial de la Generalitat Valenciana, de conformitat amb la base onzena que regula aquesta convocatòria. No obstant això, les sol·licituds sobre les quals no recaiga resolució expressa en aquest termini s'entendran desestimades, sense perjudici de l'obligació legal de resoldre establida en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
Desé. Obligacions de les entitats beneficiàries  
Sense perjudici del que es disposa en l'article 14 de la Llei 38/2003, de 17 de novembre, general de subvencions, són a més obligacions de l'entitat beneficiària les establides en la base quarta de l'ordre de bases que regula aquesta convocatòria.  
  
Onzé. Transparència, subministrament d'informació i dades obertes  
  
Sense perjudici de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
1. Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals, i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, previ requeriment, tota la informació que siga necessària perquè aquesta complisca les obligacions previstes en la Llei de transparència, en el termini de 15 dies hàbils des del requeriment.  
3. La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
  
Dotze. Justificació i pagament de la subvenció  
La Conselleria d'Educació, Cultura i Esport abonarà, a les entitats beneficiàries, anticipadament el 100 % de l'import de la subvenció corresponent a l'anualitat 2023.  
El pagament de l'import restant de la subvenció (anualitat de 2024) es realitzarà en el següent exercici, prèvia justificació pel beneficiari de la totalitat de la subvenció en els termes establits en la base setzena de l'Ordre 28/2022 que regula aquesta convocatòria. Aquesta justificació s'efectuarà fins al 31 d'octubre de l'any posterior a la concessió de les ajudes.  
La documentació justificativa, que s'indica a continuació, es presentarà necessàriament per mitjans electrònics,  
https://www.gva.es/va/inicio/procedimientos'id\_proc=20549&version=amp:  
a) Declaració expressa de l'ajuntament que el projecte ha sigut executat d'acord amb el que s'indica en la sol·licitud de la documentació inicial.  
b) Testimoniatge fotogràfic de l'actuació.  
c) Certificat de la secretaria de l'ajuntament beneficiari en el qual es faça constar que en la tramitació i contractació de les obres i equipaments es va complir la normativa d'aplicació en l'àmbit local i, específicament, la que regeix les contractacions de les administracions públiques. Necessàriament s'especificarà que l'acta de replanteig prèvia va ser favorable.  
d) Memòria d'actuació, subscrita per personal tècnic municipal, que inclourà una relació dels certificats d'obra, amb identificació del creditor i de les factures, el seu import, data d'emissió, el percentatge subvencionat amb les ajudes regulades en aquestes bases i en cas d'aportació amb fons propis o altres subvencions o recursos, s'haurà d'acreditar l'import, procedència i aplicació d'aquests fons a les activitats subvencionades, així com les actes de comprovació de replanteig, actes de recepció i el certificat final d'obra. En aquesta memòria s'haurà de contemplar la supervisió del projecte-memòria realitzada pels tècnics o tècniques al servei de les entitats locals, d'acord amb el que estableixen la Llei 9/2017, de 8 de novembre, de contractes del sector públic, i el Reial decret 1098/2001, de 12 d'octubre, pel qual s'aprova el Reglament general de la Llei de contractes de les administracions públiques.  
  
e) Certificat que l'actualització realitzada ha sigut incorporada al cens d'instal·lacions esportives local a través del programa OnEsport.  
  
El Servei d'Infraestructures Esportives, com a òrgan instructor, podrà sol·licitar un altre tipus de documentació que considere oportuna i que permeta obtindre evidència raonable sobre l'adequada aplicació de la subvenció.  
2. El termini de presentació de les justificacions corresponents a les activitats desenvolupades conclourà el 30 d'octubre de 2024, sense perjudici de la possibilitat de sol·licitar la pròrroga o l'ampliació del termini de justificació a petició de les entitats beneficiàries, sempre que concórreguen circumstàncies de força major (segons l'article 239 de la Llei de contractes del sector públic) i s'acrediten en un informe tècnic de l'ajuntament.  
3. Excepcionalment podran presentar-se justificants de despeses realitzades en l'exercici 2022, atés l'objecte d'aquesta convocatòria i els extensos períodes de contractació pública, així com el tracte successiu de la convocatòria, que obliga els ajuntaments que vulguen optar a la present subvenció a iniciar les seues actuacions o contractes abans de la publicació de la present convocatòria.  
4. Així mateix, les entitats locals, amb caràcter previ al cobrament de la bestreta, hauran d'acreditar estar al corrent de l'obligació de retre comptes anuals davant de la Sindicatura de Comptes, conforme al que es disposa en l'article 199.4 de la Llei 8/2010, de 23 de juny, de règim local de la Comunitat Valenciana.  
  
Tretzé. Notificació o publicació dels tràmits del procediment  
  
1. El mitjà de notificació de cadascun dels tràmits d'aquest procediment serà per mitjans electrònics. Es realitzarà en la seu electrònica (https://sede.gva.es) i en la pàgina web de la Conselleria d'Educació, Cultura i Esport (http://www.ceice.gva.es/va/web/deporte/ayudas-y-subvenciones-para-entidades-locales-de-la-comunitat-valenciana), excepte la notificació de la resolució, que es publicarà en el Diari Oficial de la Generalitat Valenciana.  
2. Les subvencions concedides seran objecte de publicació en la pàgina web de la Conselleria d'Educació, Cultura i Esport de conformitat amb la base onzena apartat 3 de l'ordre que regula aquesta convocatòria.  
3. L'extracte d'aquesta convocatòria s'ha de publicar en la Base de dades Nacional de Subvencions, de conformitat amb la base cinquena, apartat 2, de l'ordre que regula aquesta convocatòria.  
  
Catorzé. Pla de control  
Les subvencions concedides estaran sotmeses a les actuacions que s'incloguen en el Pla de control de 2023 que aprovarà la Direcció General d'Esport en el primer semestre de 2023, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Quinzé. Conflicte d'interessos  
Les entitats beneficiàries hauran d'adoptar totes les mesures necessàries per a previndre qualsevol situació en la qual la imparcialitat i objectivitat en l'execució de l'acció puguen veure's compromeses per raons d'interés econòmic, afinitats polítiques, vincles familiars o afectius, o qualsevol altre interés compartit («conflicte d'interessos»). Hauran de comunicar oficialment a l'òrgan gestor, sense demora, tota situació constitutiva d'un conflicte d'interessos o susceptible de conduir a un conflicte d'interessos i adoptar immediatament totes les mesures necessàries per a corregir aquesta situació. L'incompliment d'aquesta obligació pot suposar una infracció de l'ordenament jurídic vigent.  
  
Setzé. Protecció de dades personals  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Avinguda de Campanar, 32. 46311 València. Correu electrònic: fuzdujliycupxzhsossewgea@htb.nx.  
b) Delegació de Protecció de Dades de la Generalitat. Passeig de l'Albereda, 16. 46660 València. Correu electrònic: pxr@nwx.mn.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar al responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970.   
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, existeix la possibilitat de reclamar davant de l'Agència Espanyola de Protecció de Dades.  
Per a més informació, pot consultar-se el registre d'activitat de tractament denominat Ajudes, beques i subvencions, accessible en www.ceice.gva.es/registre-de-tractament-de-dades.  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà recórrer potestativament en reposició, o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs potestatiu de reposició s'haurà d'interposar davant de la consellera d'Educació, Cultura i Esport en el termini d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu haurà de ser interposat davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació d'aquesta resolució en el Diari Oficial de la Generalitat Valenciana.  
Sense perjudici que els interessats puguen exercitar qualsevol altra via que estimen oportuna.  
  
València, 30 de desembre de 2022.- El director general d'Esport (p. d. Resolució 13.04.2022, DOGV 9328, 29.04.2022): Josep Miquel Moya Torres.